רוקדים למען כרטיס אדי: לראשונה בישראל נערך בסוף השבוע האחרון באילת פסטיבל "קאמפ בתנועה" לריקודי עם, שהוקדש למען המרכז הלאומי להשתלות ולעידוד חתימה על כרטיס אדי.
במהלך הפסטיבל התקיימה תחרות "אלוף ריקודי העם של ישראל", והוענק פרס ראשון - רכב ממותג עם לוגו של כרטיס אדי. מי שזכה בו הוא ליאור גיבור, בן 31 מתל אביב.
לכרטיס אדי הייתה נראות בולטת במיוחד, שכללה חולצות, שלטי ענק סרטונים על מסכי ענק ועוד. בנוסף, קיבלו כל באי הפסטיבל מסרון לסלולרי האישי שלהם עם אפשרות כניסה לקישור לחתימה מיידית על כרטיס אדי, ואכן מאות אנשים חתמו על הכרטיס במהך סוף השבוע.
"ריקודי עם הם צוהר בין הגוף לנפש"
בפסטיבל השתתפו 4,000 איש מכל הארץ, יחד עם 200 איש מ-15 מדינות מהעולם. במהלך הימים האלה התקיימו הרקדות המוניות וערבי קונספט ששילבו מוזיקה קצבית מעוררת, ריקודי עם ומחול.
בכל ערב התקיים גם מופע אורח של אמנים מובילים, ביניהם: ריטה, יהורם גאון, עמיר בניון, אתניקס, קובי מימון, וערב הצדעה לרחל שפירא.
את תחרות ריקודי העם של ישראל הנחו דידי הררי ורון שלום. שופטי התחרות היו אנה אהרונוב, עידו תדמור, אריק אלפסי, ברי אבידן, דגנית רום ,אבי לוי, ירון כרמל, מירי אקוני וישראל שבתאי.
גדי ביטון, מנהל ויוזם פסטיבל "קאמפ בתנועה" ומנהל את תחרות אלוף ריקודי העם אמר כי: "ריקודי עם הם צוהר לחיבור בין גוף ונפש.
"תחרות אלוף ריקודי העם של ישראל היא אמצעי אחד מיני רבים אותו יזמתי במטרה לעודד היכרות מעמיקה עם הריקוד-סגנון, דיוק וכבוד ליוצרים. בזכות הפרסים יקרי הערך אני מקווה לפתות גם צעירים להשתלב ולהרחיב את הידע והרפרטואר."
דבורה שרר דוברת המרכז הלאומי להשתלות והיוזמת של הקמפיין, שבעצמה רוקדת כמעט 20 שנה כי "הריקוד עבורי הוא חלק בלתי נפרד מחיי. החשיפה הגדולה בפסטיבל העצימה את המודעות לנושא תרומת איברים להצלת חיים שהיא ערך עליון. הריקוד עבורי הוא הצלת חיים בפני עצמה".
שר הבריאות ח״כ יעקב ליצמן העביר דברי ברכה בהם חיזק את הפעילות החשובה של המרכז הלאומי להשתלות הפועל במשרד הבריאות.
הוא בירך את פעילות קאמפ בתנועה, כדי לעודד את הספורט הלאומי, שתורם לכושר ולבריאות גוף ונפש, ואיחל הצלחה למשתתפי תחרות אלוף ריקודי העם של ישראל.